
שינויים בתקציב לשנת 2006

היו"ר יעקב ליצמן:


אנחנו עוברים לסעיף הבא על סדר היום – שינויים בתקציב. 


פנייה מס' 128 – משרד התשתיות הלאומיות. 

יהודה סבן:


מדובר בשינויים פנימיים בתוך משרד התשתיות הלאומיות, העברה של כספים שיוותרו, בעיקר בפיקוח על משק הדלק, לצורכי ייעוץ בנושא ארגוני של משרד התשתיות.

היו"ר יעקב ליצמן:


זה עבר מכרז?

יהודה סבן:


כן. 

סמדר אלחנני:


למה אתם מפרקים את מינהלת ההקמה של צנרת הגז הטבעי?

יהודה סבן:


המינהלת הזאת פורקה כבר בשנת 2002, אם אני לא טועה, והפכה להיות רשות של גז טבעי. 

היו"ר יעקב ליצמן:


מי בעד פנייה מס' 128? מי נגד?

הצבעה

בעד פנייה מס' 128 – רוב

נגד – אין

נמנעים – אין 

הפנייה נתקבלה.

היו"ר יעקב ליצמן:


פנייה מס' 128 נתקבלה. 


פנייה מס' 129 – פרויקט להב"ה וממשל זמין. 

אייל אפשטיין:


להב"ה זה פרויקט תקשוב. הפנייה התקציבית הזאת טכנית למעשה, כי זה העברת הרשאה להתחייב. הפרויקטים הללו מתוקצבים בסעיף פיתוח. יש חסר בתקציב הרשאה להתחייב ובכדי להוציא את המזומן בסעיפי פיתוח יש צורך בהרשאה להתחייב. 

היו"ר יעקב ליצמן:


מי בעד פנייה מס' 129? מי נגד? מי נמנע?

הצבעה

בעד פנייה מס' 129 – רוב

נגד – אין

נמנעים – אין 

הפנייה נתקבלה.
היו"ר יעקב ליצמן:


פנייה מס' 129 נתקבלה. 


פנייה מס' 135 – אישרנו. 

 
דרך אגב, העברנו אתמול 100 מיליון שקל לתאונות דרכים אך השר מופז ביקש ממני לעכב את זה ולכן ביקשתי רביזיה.

סטס מיסז'ניקוב:


למה הוא ביקש לעכב את הבקשה?

היו"ר יעקב ליצמן:


הוא אמר ש"עבדו" עליו. לכן מייד עיכבתי את הבקשה. 

סטס מיסז'ניקוב:


הם סופרים את ה-100 מיליון שאישרנו בתוך ה-200 מיליון. 

ראובן (רובי) ריבלין:


יותר גרוע. היו במשרדו 100 מיליון שקל משוחררים שהוא היה קובע את הייעוד שלהם. עכשיו את ה-100 מיליון שקל שנותנים לו כביכול ממך בעצם נותנים לו מעצמו וקובעים לו את היעדים של הכסף. 

היו"ר יעקב ליצמן:


לכן אחרי הישיבה ביקשתי רביזיה.


פניות מס' 159-160 – שינויים בתקציב משרד האוצר. הרפרנט לא נמצא כאן. זה יחכה. 

דוד טל:


זה לצורך ביצוע התאמות, תגבור תקציב השירותים הכלכליים בארצות-הברית, תגבור אגף שוק ההון ב-12 משרות.

היו"ר יעקב ליצמן:


מה זה שיפוץ בית ישראל?

סמדר אלחנני:


זה בית בניו-יורק בו ריכזו את כל המשרדים הכלכליים. 

היו"ר יעקב ליצמן:


אני לא יודע בדיוק מה זה. הבקשה הזאת תחכה. זה לא בוער. 


פנייה מס' 164 – כביש חוצה ישראל. האם נמצא כאן רפרנט? 

ראובן (רובי) ריבלין:


חבל לעכב את חוצה ישראל. למה לא לאשר את הכבישים?

סמדר אלחנני:


האם לא צריך לבדוק למה יש טעות כזאת באומדן הפרויקט? 172 מיליון שקלים זה שליש מהפרויקט. 

היו"ר יעקב ליצמן:


רבותי, אתם מציעים לאשר?

ראובן (רובי) ריבלין:


אני בעד לאשר. חבל לעכב את הכבישים. 

היו"ר יעקב ליצמן:


מי בעד פנייה מס' 164? מי נגד?

הצבעה

בעד פנייה מס' 164 – רוב

נגד – אין

נמנעים – אין 

הפנייה נתקבלה.
היו"ר יעקב ליצמן:


פנייה מס' 164 נתקבלה. נשאל את הרפרנט בהזדמנות הבאה מדוע היתה טעות כה גדולה באומדן. אני לא רוצה לעכב הקמת כבישים שימנעו תאונות דרכים. בעיקרון את צודקת. 

סמדר אלחנני:


טעות באומדן של שליש מהפרויקט כולו? זה מופרז. 

היו"ר יעקב ליצמן:


פניות מס' 161 ו-169 – המשרד לקליטת העלייה. 

אורי ליפשיץ:


פנייה מס' 161 עניינה 63 מיליון שקל הרשאה להתחייב. אנחנו מעבירים את זה למשרד השיכון לצורך שכירות לטווח ארוך לעולים קשישים. לא לכולם מתאים או נוח לרכוש דירות. 

ראובן (רובי) ריבלין:


זה על-פי דרישת המשרד לקליטת העלייה?

אורי ליפשיץ:


כן. 

ראובן (רובי) ריבלין:


מה זה עולים קשישים? זה עולים שהגיעו לכאן ב-5 השנים האחרונות? מה זה "עולה"?

אורי ליפשיץ:


מי שהגיע לכאן לאחר 1989. 

ראובן (רובי) ריבלין:


אני בעד. 

אורי ליפשיץ:


בנוסף, יש כאן ואוצ'רים לעולים שאנחנו עוזרים להם בתעסוקה.

סטס מיסז'ניקוב:


על-פי ההסכם התקציבי שלנו היתה צריכה להגיע היום בקשה להעברה מהרזרבה של המשרד לקליטת העלייה לביצוע בסך 15 מיליון שקלים, אך היא לא הגיעה, בניגוד לסיכום עם משרד האוצר. אני מבקש שזה יירשם בפרוטוקול. 

היו"ר יעקב ליצמן:


מה התשובה?

אורי ליפשיץ:


למשרד לקליטת העלייה יש ברזרבה 15 מיליון שקל למימוש ההסכם הקואליציוני בין ישראל ביתנו לקואליציה.

היו"ר יעקב ליצמן:


מי מעכב את זה?

אורי ליפשיץ:


זה אמור היה לעלות היום. אבדוק מדוע התעכב. אולי מכיוון שהרפרנט של משרד האוצר נמצא במילואים. 

היו"ר יעקב ליצמן:


חבר הכנסת סטס מיסז'ניקוב, נאשר את זה היום ואנחנו דורשים שבפעם הבאה הפנייה הזאת תהיה כלולה. אם לא, תיווצר בעיה. 


מי בעד פניות מס' 161 ו-169? מי נגד? מי נמנע?

הצבעה

בעד פניות מס' 161, 169– רוב

נגד – אין

נמנעים – אין 

הפניות נתקבלו.
היו"ר יעקב ליצמן:


פניות מס' 161 ו-169 נתקבלו.


פנייה מס' 173 – משרד התיירות. אין רפרנט. 


פנייה מס' 174 – אירועי ל"ג בעומר בקבר הרשב"י, משרד התיירות. אני רוצה לאשר את זה. 

סמדר אלחנני:


יש לי שאלה. הרי יודעים מדי שנה גם בקבר הרשב"י שיש ל"ג בעומר. מי שפותח את לוח השנה יודע שיש ל"ג בעומר. 

היו"ר יעקב ליצמן:


את צודקת. הסיכום על הכסף הזה היה כבר בחודש ינואר ועדיין לא הושלם. זה רק מיליון שקל, והיה צריך להיות 2 מיליון שקל. 

סמדר אלחנני:


זה לל"ג בעומר שהיה או שיהיה?

היו"ר יעקב ליצמן:


לל"ג בעומר שהיה, ועדיין לא הושלם כל הסכום. 


מי בעד פנייה מס' 174? מי נגד?

הצבעה

בעד פנייה מס' 174 – רוב

נגד – אין

נמנעים – אין 

הפנייה נתקבלה.
היו"ר יעקב ליצמן:


פנייה מס' 174 נתקבלה. 


פנייה מס' 177 – משרד התיירות. אין רפרנט. על אף שיש כאן תקצוב פעולות במקומות קדושים אני מעכב את הפנייה. אם יש דברים בוערים אני לא מעכב, וגם אם הרפרנט מגויס.

קריאה:


רפרנט תיירות מגויס. 

היו"ר יעקב ליצמן:


אם כך אחזור לאותן פניות ואתחשב בכך. 


פנייה מס' 179 – משרד השיכון.

גיא אבן:


יש כאן תקצוב בהוצאה מותנית בתקציב הרגיל של משרד השיכון, השתתפות בתקציב מינהל מקרקעי ישראל לצורך מימון מחקרים בטכניון. 

היו"ר יעקב ליצמן:


מי בעד פנייה מס' 179? מי נגד?

הצבעה

בעד פנייה מס' 179 – רוב

נגד – אין

נמנעים – אין 

הפנייה נתקבלה.
היו"ר יעקב ליצמן:


פנייה מס' 179 נתקבלה. 


מכיוון שהרפרנט נמצא במילואים נחזור לפניות של משרד התיירות. 


פנייה מס' 177 – הגדלת הרשאה להתחייב עקב תיקון טעות חשבית בחוק עידוד ותקצוב פעולות במרכז למקומות קדושים. 


מי בעד פנייה מס' 177? מי נגד?

הצבעה

בעד פנייה מס' 177 – רוב

נגד – אין

נמנעים – אין 

הפנייה נתקבלה.
היו"ר יעקב ליצמן:


פנייה מס' 177 נתקבלה. 


פנייה מס' 173 – תקצוב פעילות שוטפת של משרד התיירות, בין היתר לפעולות רווחה, תפעול ואחזקת המשרד. 

ראובן (רובי) ריבלין:


מה זה פעילות רווחה של משרד התיירות?

היו"ר יעקב ליצמן:


מי בעד פנייה מס' 173? מי נגד?

הצבעה

בעד פנייה מס' 173 – רוב

נגד – אין

נמנעים – אין 

הפנייה נתקבלה.
היו"ר יעקב ליצמן:


פנייה מס' 173 נתקבלה. 


פניות מס' 182-183 – משרד השיכון.
גיא אבן:


יש כאן העברה של 2 מיליון שקל ממשרד השיכון למשרד ראש הממשלה לצורך פיתוח תשתיות להקמת כפר שיקומי בנגב שנקרא "עלי נגב".

סמדר אלחנני:


למה זה במשרד ראש הממשלה?

גיא אבן:


הפעילות הזאת מרוכזת במשרד ראש הממשלה. יש החלטת ממשלה שמרכזת תקציבים ממספר משרדים להקמת פרויקט המיועד לילדים עם בעיות.

היו"ר יעקב ליצמן:


פרויקט "עלי נגב" חשוב מאוד, אבל אתה מוריד את זה מדירות נ"ר.

גיא אבן:


אני לא מקטין פעילות בדירות נ"ר. בתוכנית דירות נ"ר בתקציב משרד השיכון יש רזרבה של 2 מיליון שקל כבר 4 שנים, כל שנה אנחנו מעבירים את זה לשנה שלאחריה. 

היו"ר יעקב ליצמן:


מדוע זה לא מנוצל? איך יש כסף בתקציב דירות נ"ר?

סמדר אלחנני:


אדוני היושב-ראש, כמו אתמול עם המעקף על העיקולים, גם עכשיו למדת משהו חדש. 

דוד טל:


בשנה האחרונה היו לפחות שני מקרים של אנשים שקיבלו אישור לדירות נ"ר ובסוף נאמר שאין כסף. עכשיו מסתבר, לא די שיש כסף אלא יש רזרבות בסעיף התקציבי הזה. אתה מוציא מתקציב דירות נ"ר כאשר לאדם שמקבל זכאות לדירת נ"ר נאמר שאין כסף והוא נשאר תקוע עם הנייר ביד.

גיא אבן:


אני לא מוציא כאן מדירות נ"ר. 

היו"ר יעקב ליצמן:


חבר הכנסת דוד טל שואל איך יתכן שכבר 4 שנים לא נוצל תקציב בסך 2 מיליון שקל בסעיף דירות נ"ר. 

גיא אבן:


הוא כן נוצל. כל שנה מעבירים את 2 מיליון השקלים האלה משנה לשנה. אמרתי שבמשך 4 השנים האחרונות אנחנו מעבירים כסף מתוכנית דירות נ"ר לפרויקט "עלי נגב", להקמת כפר שיקומי, פרויקט יפה מאוד. 

היו"ר יעקב ליצמן:


זה פרויקט יפה, אני בעדו במאה אחוז, אני מתכוון לתמוך בבקשה. אבל למה להוריד דווקא מדירות נ"ר? הוא אומר שכנראה כל שנה מכניסים קניידלך בתוך תוכנית נ"ר ומעבירים. זה טוב מאוד, אבל זה עושה לי צביטה בלב. נראה כאילו בתוכנית נ"ר יש 4 מיליון שקל וזה לא נכון. כמה מופיע בתקציב תוכנית דירות נ"ר? 16 מיליון שקל. כלומר אני יודע כבר שזה לא 16 מיליון אלא 14 מיליון שקל. 

גיא אבן:


אני מתקן אותך. אתה מסתכל על המזומן. הסכום הרלוונטי הוא הרשאה להתחייב. בסעיף יש 29 מיליון שקל. 

סטס מיסז'ניקוב:


פגשנו כאן את שר השיכון שאמר שהוא זקוק לתקציב לדירות נ"ר כי יש לו תקציב ל-114 דירות בשנה בלבד וכאן יש כסף לעוד כמה דירות נ"ר.

היו"ר יעקב ליצמן:


אבל הוא לא מעביר כסף, זה רק הרשאה להתחייב. 

גיא אבן:


בהעברה הזאת אני לא מקטין פעילות בדירות נ"ר. בתוכנית דירות נ"ר יש 2 מיליון שקל המיועדים לפרויקט "עלי נגב" על בסיס החלטת הממשלה. אני לא מקטין פעילות. 

סמדר אלחנני:


כמה היה בשנה שעברה בפרויקט דירות נ"ר?

גיא אבן:


30 מיליון שקל, אם אני לא טועה. 

סטס מיסז'ניקוב:


אם 2 מיליון השקלים הללו לא היו מנוצלים לפרויקט "עלי נגב", היו מנוצלים לדירות נ"ר?

גיא אבן:


כן, כל הכסף מעבר ל-2 מיליון שקל מיועדים לדירות נ"ר. 

היו"ר יעקב ליצמן:


בתחילת השנה כאשר אושר התקציב זה היה מיועד לדירות נ"ר או לפרויקט "עלי נגב"?

גיא אבן:


2 מיליון השקלים שיתפנו בעקבות סיום החלטת הממשלה יישארו בתוכנית דירות נ"ר.

ראובן (רובי) ריבלין:


כלומר אם זה לא היה מועבר לכפר האוטיסטים זה היה מועבר לדירות נ"ר. 

סטס מיסז'ניקוב:


מה אנחנו עושים? מאשרים פרויקט רווחה אחד על חשבון פרויקט רווחה אחר. 

ראובן (רובי) ריבלין:


בפועל אם ייפסק המפעל הזה אז הממשלה תוריד 2 מיליון שקל לדירות נ"ר בשנה הבאה. 

מגלי והבה:


הוא מעביר את זה כצינור. צריך לבחון את זה.

סטס מיסז'ניקוב:


אני מציע לא לאשר את זה. חבר הכנסת דוד טל הסביר שאנשים רבים מחכים לדירות נ"ר בזמן ש-2 מיליון שקלים, שמיועדים משום מה לפרויקט אחר, תקועים ואנחנו מאשרים את זה. 

היו"ר יעקב ליצמן:


אולי מישהו יסביר לי מי במצב גרוע יותר, אוטיסטים או אנשים הזקוקים לדירות נ"ר?

דוד טל:


קשה להגיד. 

היו"ר יעקב ליצמן:


לכן למה להתערב? אם הם החליטו, נאשר. אם זה היה מיועד לדבר אחר הייתי מתנגד בתוקף. 

דוד טל:


אני בעד לשלוח אותם להביא לנו הצעה אחרת, למצוא תקציב מסעיף תקציבי אחר לצורך פרויקט "עלי נגב", ואז נוכל לשמור גם את אלה וגם את אלה. אני מכיר חייל שהשתחרר מן הצבא, חלה בניוון שרירים בכל הגוף, קיבל ואוצ'ר לדירת נ"ר אך לא יכול לממש אותו. 

סטס מיסז'ניקוב:


תראו מה אנו נדרשים לעשות בוועדת הכספים – חמלה על חשבון חמלה. פשוט לא יאומן. עלינו לשקול עכשיו מה חשוב יותר, קשיש בדירת נ"ר או אוטיסט בכפר בנגב. 

היו"ר יעקב ליצמן:


אתה צודק, אין לי תשובה. 

דוד טל:


שיביאו לנו הצעה אחרת. 

היו"ר יעקב ליצמן:


לכן מה עושים? אומרים: אני לא מתערב, הוא החליט. 

ראובן (רובי) ריבלין:


אגיד לך מה יקרה. קודם כול מראש הם ראו את משרד השיכון כצינור להעברת הכסף, לכן נתנו לו 2 מיליון שקל. אם לא תאשר את זה עכשיו, 2 מיליון השקלים לא יעברו לדירות נ"ר, כי הם יחשבו רק איך לבוא לכאן שוב ולאשר את זה, והאוטיסטים לא יקבלו 2 מיליון שקלים. אני מציע לומר שאנחנו לא מוכנים יותר לראות את סעיף דירות נ"ר כצינור מעביר ואנחנו דורשים מהם להביא לנו שוב 2 מיליון, ובינתיים נאשר 2 מיליון שקל לאוטיסטים. אחרת דירות נ"ר לא יקבלו וגם לא יוכלו להשלים את הפרויקט לאוטיסטים.

היו"ר יעקב ליצמן:


ההרשאה היא ל-4 מיליון שקל.

גיא אבן:


זה רק 2 מיליון שקל. 

היו"ר יעקב ליצמן:


הכול הרשאה, או גם מזומן? 

גיא אבן:


זה הוצאה של 2 מיליון שקל והרשאה של 2 מיליון שקל. אתה לא יכול לסְכוֹם אותם. 

טמיר כהן:


בקצה אפשר לסְכוֹם אותם. 

היו"ר יעקב ליצמן:


אני מוכן לתמוך בבקשה, אם יהיה לי רוב. 

סמדר אלחנני:


יש לי שאלה עקרונית לחברי הוועדה. הרשאה להתחייב בנושא הזה היתה כל שנה, בדירות נ"ר יש תמיד הרשאה להתחייב. צד המזומן הוא הביטוי להרשאות להתחייב משנים קודמות. לפי מה שאני יודעת, לא יכול להיות כאן כסף שמסתובב חופשי כי הוא כבר מחויב מהרשאות להתחייב של שנים קודמות. 

היו"ר יעקב ליצמן:


הוא אומר: לא. 

גיא אבן:


המזומן שנמצא בתוכנית הזאת מיועד למימון ההרשאה במהלך השנה השוטפת. התחייבויות עבר נמצאות בתוכנית אחת שמרכזת את כל התחייבויות העבר. 

היו"ר יעקב ליצמן:


רבותי, אני מוכן לקבל את ההצעה של חבר הכנסת רובי ריבלין. נאשר את זה, ואנחנו מודיעים שלא נסכים יותר לשום הורדה מסעיף דירות נ"ר. 

ראובן (רובי) ריבלין:


כפי שאמר חבר הכנסת סטס מיסז'ניקוב, לא תבואו בסחיטה אמוציונלית, שאם לא נאשר לא תתנו לפרויקט שאנחנו רוצים לקדם. אני לא יכול להרשות לעצמי להצביע נגד האוטיסטים. 

היו"ר יעקב ליצמן:


מי בעד פניות מס' 182-183? מי נגד? מי נמנע?

הצבעה

בעד פניות מס' 182-183 – רוב

נגד – אין

נמנעים – אין 

הפניות נתקבלו.
היו"ר יעקב ליצמן:


פניות מס' 182-183 נתקבלו. 


פנייה מס' 184 – משרד השיכון, מימון תשתיות ביישובי בדואים ותקצוב עודפי הוצאה של האפוטרופוס הכללי. 

גיא אבן:


יש כאן תקצוב של הוצאה מותנית בסך 2 מיליון שקלים שמשרד השיכון צריך לקבל ממינהל מקרקעי ישראל לצורך פיתוח תשתיות ומגרשים ביישובי בדואים בצפון. 

היו"ר יעקב ליצמן:


מי בעד פנייה מס' 184? מי נגד?

הצבעה

בעד פנייה מס' 184 – רוב

נגד – אין

נמנעים – אין 

הפנייה נתקבלה.
היו"ר יעקב ליצמן:


פנייה מס' 184 נתקבלה. 

סמדר אלחנני:


מה זה תקצוב האפוטרופוס הכללי? 

גיא אבן:


זה עודפי מזומן משנה שעברה. 

סמדר אלחנני:


לצורך מה זה הולך?

גיא אבן:


שאלה טובה. יש ועדה ציבורית - - - 

היו"ר יעקב ליצמן:


זה לא שייך אליו. יש לי תרעומת על הוועדה הציבורית, לא עליו. נקיים דיון בוועדה על החלוקה שעושה הוועדה של האפוטרופוס הכללי. 


פנייה מס' 005-76
דוד שטיינמץ:


זה הודעה לוועדה. זה עודפי תקציב משנת 2005 בתחום אזורי תעשייה. 

היו"ר יעקב ליצמן:


אתה יודע שהסכום כבר ירד מאז כי יש קיצוץ. 


מי בעד פנייה מס' 005-76? מי נגד? מי נמנע?

הצבעה

בעד פנייה מס' 005-76 – רוב

נגד – אין

נמנעים – אין 

הפנייה נתקבלה.
היו"ר יעקב ליצמן:


פנייה מס' 005-76 נתקבלה. 


פנייה מס' 012-38
דוד שטיינמץ:


גם כאן אלה עודפי תקציב משנת 2005.

היו"ר יעקב ליצמן:


מי בעד פניה מס' 012-38? מי נגד?

הצבעה

בעד פנייה מס' 012-38 – רוב

נגד – אין

נמנעים – אין 

הפנייה נתקבלה.
היו"ר יעקב ליצמן:


פנייה מס' 012-38 נתקבלה. 


פנייה מס' 006-26

נטשה אפשטיין:


אלה עודפי השתתפויות משנה שעברה, של השתתפויות במשרד התשתיות הלאומיות.

היו"ר יעקב ליצמן:


מי בעד פנייה מס' 006-26? מי נגד?

הצבעה

בעד פנייה מס' 006-26 – רוב

נגד – אין

נמנעים – אין 

הפנייה נתקבלה.
היו"ר יעקב ליצמן:


פנייה מס' 006-26 נתקבלה. 


תודה רבה. הישיבה נעולה. 

הישיבה ננעלה בשעה 13:30

